Norska húsið í Stykkishólmi var opnað fyrir sumarið laugardaginn 1. júní síðastliðinn og verður opið í allt sumar frá kl. 12 til 17 . Um hundrað manns mætti á opnunina en tvær nýjar sýningar voru frumsýndar við opnunina . Þetta er annars vegar sýningin Sjónarspil um Steinþór Sigurðsson sem fæddur er í Norska húsinu árið 1933 en fjölskylda hans bjó þar til ársins 1947 . Steinþór stundaði listnám við Konstfackskolan í Stokkhólmi á árunum 1950 – 1955 með leikmyndagerð sem hliðargrein og markaði síðar djúp spor í sögu Leikfélags Reykjavíkur sem leikmyndateiknari . Á sýningunni gefur að líta myndverk og módel sem unnin eru sem hugmyndir að leikmyndum . Steinþór vinnur á mörkum myndlistar og leiklistar og býr til ákveðið sjónarspil á milli listgreina . Hins vegar er það sýningin Nýjar myndir – gömul tækni eftir Hörð Geirsson safnvörð ljósmyndadeildar Minjasafnsins á Akureyri en hann hefur undanfarin tvö ár tileinkað sér og notað gamla ljósmyndaaðferð við myndatökur . Hann myndar á votarplötur en sú aðferð var ríkjandi í ljósmyndun frá 1851 og fram yfir 1880 . Úrval þessara mynda Harðar var sýnt fyrsta sinni í Þjóðminjasafninu í byrjun árs . Þær sýna að nýjar byggingar og nútíma fólk fær gamladags yfirbragð með þessari tækni . Þá hefur Norska húsið , sem jafnframt er byggðasafn Snæfellinga og Hnappdæla , fengið hönnunarhúsið Hrím til liðs við sig í sumar . Krambúðin og Hrím snúa bökum saman og bjóða upp á svokallaða „ búð í búð “ . Eigandi verslunarinnar og framkvæmdastjóri Hrím er Tinna Brá Baldvinsdóttir en hún hefur rekið verslun á Laugarveginum undanfarin ár . Að lokum má geta þess að Norska húsið hefur haft frumkvæði að því að efla samstarf á milli safna í Stykkishólmi , meðal annars með því að virkja samstarf við grunnskóla bæjarins og söfnin . Nemendum í myndlistarvali 8. - 10. bekkjar var boðið að sýna í Norska húsinu eftir heils árs vinnu sem fólst í að heimsækja öll söfnin í bænum : Eldfjallasafnið , Vatnasafnið og Norska húsið . Unnið var út frá hugtakinu veðrun . „ Þá er í fyrsta sinn boðið upp á sameiginlegan aðgang að þessum þremur söfnum í sumar . Þetta er nýmæli og mikilvæg samvinna , “ segir Alma Dís Kristinsdóttir safnstjóri Norska hússins .